Maoist Bandh: মাওবাদীদের ডাকা বনধের আগে বেলপাহাড়িতে মাইন উদ্ধার, আতঙ্ক

ঝাড়গ্রাম:  ৮ এপ্রিল, শুক্রবার বাংলা বনধের ডাক দিয়ে জঙ্গলমহল জুড়ে কয়েকদিন ধরেই বেশ কিছু মাওবাদী  পোস্টার উদ্ধার হয়। পশ্চিম মেদিনীপুর, পুরুলিয়া, বাঁকুড়া এবং ঝাড়গ্রাম জেলার বিভিন্ন এলাকায় বাংলা বনধের সমর্থনে মৃত্যুদণ্ডের ফতোয়া দেওয়া মাওবাদী পোস্টার উদ্ধার করে পুলিস। এরপরই নড়েচড়ে বসে পুলিস-প্রশাসন।

ঝাড়খণ্ড সীমান্তবর্তী ঝাড়গ্রাম জেলার বেলপাহাড়ি থানা এলাকায় বৃহস্পতিবার সিআরপিএফ জওয়ানরা তল্লাশি অভিযান চালায়। তল্লাশি অভিযানের সময় বেলপাহাড়ি থানার শিমূলপাল অঞ্চলের লবনি এলাকায় একটি ল্যান্ডমাইন দেখতে পান জওয়ানরা। বিষয়টি জানাজানি হলে ওই এলাকা জুড়ে আতঙ্ক ছড়িয়ে পড়ে। গোটা এলাকা ঘিরে রাখা হয়েছে।

আরও পড়ুন: Mamata-GST : দ্রুত জিএসটি-র বকেয়া মেটাক কেন্দ্র, দাবি তুললেন মমতা

ঘটনাস্থল থেকে কিছুটা দূরে রয়েছে সিআরপিএফ জওয়ানদের ১৮৪ নম্বর ব্যাটালিয়নের ক্যাম্প। মাইন উদ্ধারের খবর পেয়ে ঘটনাস্থলে যায় সিআরপিএফের ১৮৪ নম্বর ব্যাটালিয়নের কর্তা বি আর মিনা, আধিকারিক ঘনশ্যাম গুজ্জর ও ঝাড়গ্রাম জেলা পুলিসের উচ্চপদস্থ আধিকারিকরা। ঘটনাস্থলের দিকে রওনা দিয়েছেন বম্ব স্কোয়াডের সদস্যরা।

আরও পড়ুন: Mamata Banerjee: সুফল বাংলার আউটলেট বাড়িয়ে কম দামে সবজি-ফল সরবরাহের আশ্বাস মমতার

শুক্রবার বাংলা বনধের দিন মাওবাদীরা নাশকতা ঘটাতে পারে। তার জন্য ঝড়খণ্ড সীমান্তবর্তী এলাকায় তল্লাশি অভিযান শুরু করে পুলিস ও সিআরপিএফ। সেই তল্লাশি অভিযান চালাতে গিয়ে ল্যান্ডমাইনটি দেখতে পাওয়া যায়। যার ফলে  মাওবাদীদের ডাকা বাংলা বনধের ঠিক আগের দিন বৃহস্পতিবার জঙ্গলমহল জুড়ে নতুন করে আতঙ্ক দেখা দিয়েছে।